SL Uradni list Evropske unije C 173/22

OBVESTILO O VLOGI ZA DOVOLJENJE ZA RAZISKOVANJE TEKOČIH IN PLINASTIH OGLJIKOVODIKOV, IMENOVANO VITA

ITALIJANSKA REPUBLIKA – DEŽELA SICILIJA

DEŽELNI ODBOR ZA INDUSTRIJO – DEŽELNI ODDELEK ZA RUDARSTVO

DEŽELNI URAD ZA OGLJIKOVODIKE IN GEOTERMALNO ENERGIJO (U.R.I.G.)

2009/C 173/11

Družba Edison S.p.A. s sedežem v Milanu, Foro Buonaparte št. 31, z davčno številko 06722600019, je dne 10. maja 2006 in dodatno 2. avgusta 2007 (s spremembami glede točk in območja) v skladu z deželnim zakonom dežele Sicilija št. 14 z dne 3. julija 2000, s katerim se prenaša in uporablja Direktiva 94/22/ES, deželnemu odborniku za industrijo, pristojnemu organu dežele Sicilije za podeljevanje rudarskih pravic, s sedežem v Via Ugo La Malfa 87/89, 90146 Palermo, predložila vlogo za dovoljenje za iskanje tekočih in plinastih ogljikovodikov, imenovano Vita, na območju, ki obsega 68 210 ha in se nahaja v zahodnem delu Sicilije na ozemlju pokrajin Palermo in Trapani. To območje na severu, vzhodu in jugu meji na prosto regijo. Na zahodu pa se po črti, ki povezuje točki F in G, dotika območja dovoljenja Lippone-Mazara del Vallo.

V pokrajini Palermo je vključena občina Monreale. V pokrajini Trapani so vključene občine: Alcamo, Buseto Palizzolo, Calatafimi, Castelvetrano, Gibellina, Partanna, Salaparuta, Salemi, Santa Ninfa, Trapani, Vita, Castellammare del Golfo in Mazara del Vallo.

Območje, ki je predmet vloge za dovoljenje, je označeno z neprekinjeno črto, ki povezuje točke A, B, C, D, E, F in G, kot so opredeljene spodaj:

A. Točka na nadmorski višini 173 m jugovzhodno od naselja Guarli, ki sovpada s severovzhodnim vogalom mosta na železniški progi Palermo-Trapani (približno 1 km vzhodno od postaje Fulgatore).

B. Točka na nadmorski višini 295 m (severozahodni vogal hiše Casa Polizzi) jugovzhodno od naselja Alcamo.

C. Točka, ki se nahaja na kilometru 2 (mejnik) državne ceste 19 (med Ruderi di Salaparuta in Salaparuto), na območju Contrada San Giuseppe, jugovzhodno od Ruderi di Salaparuta.

D. Točka, ki sovpada s trigonometrično točko na nadmorski višini 231 m, ob hiši Casa del Barone na območju Contrada Baiata, približno 575 m južno od križišča „Le quattro vie“ (križišče štirih cest).

E. Točka, ki sovpada s trigonometrično točko na nadmorski višini 151 m na območju Contrada Trinità na jugovzhodnem vogalu cerkve Sv. Trojice (Chiesa della Trinità).

F. Točka, ki jo tvori betonski stebriček, vgrajen v vodnjak na nadmorski višini 200 m, ki se nahaja 275 m vzhodno od steze, ki vodi od juga proti Borgo Aquila v isti contradi. Sovpada s točko F dovoljenja „Lippone-Mazara del Vallo“.

G. Točka, ki jo tvori betonski stebriček, vgrajen v zahodni vogal hiše Casa Aquila na nadmorski višini 134 m v isti contradi. Sovpada s točko G dovoljenja „Lippone-Mazara del Vallo“.

Stebrička, ki označujeta točki F in G, imata obliko prizme s kvadratno osnovno ploskvijo in stranico 20 cm ter sta proti vrhu zaobljena v obliko piramide. Vsak stebriček ima na navpični ploskvi vklesani dve prekrižani kladivi s črkama „C.M.“, na nasprotni strani pa je vklesana črka, ki označuje točko, F oziroma G.

Zemljepisne koordinate

Točka Zem. širina S Zem. dolžina V (M. Mario) A 37°57′05,01″ 00°14′43,79″ B 37°58′07,64″ 00°31′50,97″ C 37°46′24,84″ 00°32′34,14″ D 37°40′59,76″ 00°25′46,21″ E 37°41′07,85″ 00°18′08,96″ F 37°44′40,50″ 00°17′07,60″ G 37°45′41,20″ 00°16′23,50″

Zainteresirane strani lahko predložijo vlogo za dovoljenje za to območje v 90 dneh od objave tega obvestila v Uradnem listu Evropske skupnosti; vloge, prejete po navedenem roku, ne bodo obravnavane. Odlok o izdaji dovoljenja za raziskovanje bo izdan v šestih mesecih od skrajnega roka za predložitev morebitnih vlog subjektov, ki želijo pridobiti isto dovoljenje. V skladu s členom 5(1) Direktive 94/22/ES se obvešča, da so bila merila za izdajo dovoljenj za iskanje, raziskovanje in izkoriščanje ogljikovodikov že objavljena v Uradnem listu Evropskih skupnosti C 396 z dne 19. decembra 1998, kot določa zakonodajni odlok predsednika republike št. 625 z dne 25. novembra 1996 (objavljen v Uradnem listu Italijanske republike št. 293 z dne 14. decembra 1996), s katerim se zgoraj navedena direktiva prenaša v italijansko zakonodajo in v njej izvaja, in kot navaja zgoraj navedeni zakon dežele Sicilije št. 14 z dne 3. julija 2000 (objavljenim v Uradnem listu dežele Sicilije št. 32 z dne 7. julija 2000).

Pogoje in zahteve za opravljanje ali prenehanje dejavnosti določa zgoraj navedeni zakon dežele Sicilija št. 14 z dne 3. julija 2000 in tipska specifikacija, ki je bila izdana z odlokoma odbornika za industrijo št. 91 z dne 30. oktobra 2003 in št. 88 z dne 20. oktobra 2004, objavljenima v Uradnem listu dežele Sicilija št. 49, del I, z dne 14. novembra 2003 in št. 46, del I, z dne 5. novembra 2004.

Dokumentacija o vlogi je deponirana pri Deželnem uradu za ogljikovodike in geotermalno energijo Deželnega oddelka za rudarstvo, Via Ugo La Malfa št. 101, 90146 Palermo, kjer je na vpogled zainteresiranim stranem.